钦定古今图书集成/理学汇编/经籍典/第051卷 > 《易经》 > 系辞传第九章
## 钦定古今图书集成/理学汇编/经籍典/第051卷 > 《易经》 > 系辞传第九章

天一地二天三地四天五地六天七地八天九地十，

〈注〉《易》以语数，通神明之德，故明《易》之道，先举天地之数也；〈正义〉此言“天地阴阳自然奇耦”之数也。〈程传〉“天一生数，地六成数”；才有上五者，便有下五者；二五合而成阴阳之功；万物变化，鬼神之用也。〈本义〉此言天地之数，阳奇阴耦，即所谓《河图》者也；其位一六居下、二七居上、三八居左、四九居右、五十居中；就此章而言之，则中五为衍母，次十为衍子；次一二三四为四象之位，次六七八九为四象之数；二老位于西北，二少位于东南；其数则各以其类交错于外也；〈大全〉南轩张氏曰：阳数奇，一三五七九是也；阴数耦，二四六八十是也。故生于天者成于地，生于地者成于天，而天地五十五之数，所以成变化而行鬼神。　节斋蔡氏曰：天地者，阴阳对待，自然之定体也。一至十者，阴阳流行之次序也。然对待非流行，则不能变化，流行非对待，则不能自行，而五十五者，则流行之细分也。

天数五，

〈注〉五奇也；〈正义〉谓“一、三、五、七、九”也。

地数五。

〈注〉五耦也。〈正义〉谓二、四、六、八、十也。

五位相得，而各有合。

〈注〉天地之数各五，五数相配以合成，金木水火土。〈正义〉若天一与地六相得，合为“水”；地二与天七相得

合为火，天三与地八相得，合为木。地四与天九相得，合为金。天五与地十相得，合为土也。

天数二十有五，

〈注〉五奇合为二十五。〈正义〉总合“五奇”之数。

地数三十。

〈注〉五耦合为三十。〈正义〉合五耦之数也。

凡天地之数五十有五。此所以成变化而行鬼神也。

〈注〉变化以此成，鬼神以此行。〈正义〉“凡天地之数五十有五”者，是天地之数相合为五十五，此乃天地阴阳奇耦之数，非是上文演天地之策也。“此所以成变化而行鬼神”者，言此阳奇阴耦之数，成就其变化，言变化以此阴阳而成，故云“成变化”也。“而宣行鬼神之用”，言鬼神以此阴阳而后宣行，故云“而行鬼神”也。〈本义〉“天数五”者，一三、五、七、九，皆奇也；“地数五”者，二四、六、八、十，皆耦也。“相得”，谓一与二、三与四、五与六、七与八、九与十，各以奇耦为类而自相得。“有合”，谓一与六、二与七、三与八、四与九、五与十，皆两相合。“二十有五”者，五奇之积也；三十者，五耦之积也。“变化”，谓一变生水，而六化成之，二化生火，而七变成之，三变生木而八化“成之四化生金而九变成之五变生土而十化成之。”《鬼神》，谓凡奇耦生成之屈伸往来者。〈大全〉朱子曰：“五位相得而各有合”，是两个意。一与二、三与四、五与六、七与八、九与十，是奇耦以类相得。一与六合，二与七合，三与八合，四与九合，五与十合，是各有合。　潘氏曰：“《洛书》之数，天地自然之数也。”以天之一三五七九总之则为二十五，此天数二十有五也。以地之二四六八十总之则为三十，此地数三十也。又以天之二十五，地之三十，总之，则为五十有五，成变化而行鬼神，不逃乎此数也。天数二十有五，五其五也。地数三十，六其五也。莫不自五数之。　云峰胡氏曰：“《河图》有自然之数，所以成大《易》之象，天地有自然之象，所以成《河图》之数。”奇圆围三，耦方围四，三用其全，四用其半，此天地自然之象也。《本义》以论乾坤之策，愚谓：即此以论《河图》之数可也。一圆而三，水生木也；二方而四，火克金也。阳之一进而用三；阴之四退而用二，合二与三则为五，此《河图》之生数也。一生水而六成之，三生木而八成之，生数一进而用三，成数则八退而用六；二生火而七成之，四生金而九成之。生数四退而用二，成数则七，“进而用九，七八、九六，各为十五。阴阳进退，互藏其宅，进则为变，退则为化，屈伸往来，皆进退之妙用也。

《大衍》之数五十，其用四十有九，分而为二以象两，挂
一以象三，揲之以四以象四时，归奇于扐以象闰，五
岁再闰，故再扐而后挂。”

〈注〉“演天地之数”，所赖者五十也。〈正义〉“演天地之数，所赖者五十。”谓万物筹策，虽万有一千五百二十，若用之推演天地之数，所赖者惟赖五十，其馀不赖也。但赖五十者，自然如此，不知其所以然。〈程传〉“数始于一，备于五”，“小衍之而成十，大衍之则为五十”，五十，数之成也。〈本义〉“大衍之数五十”，盖以《河图》中宫天五乘地十而得之。〈大全〉朱子曰：“《河图》《洛书》之中数皆五，衍之而各极其数以至于十，则合为五十矣。《河图》积数五十五，其五十者皆因五而后得，独五为五十所因，而自无所因，故虚之则但为五十。又五十五之中，其四十者分为阴阳老少之数，而其五与十者无所为，则又以五乘十十乘五，而亦皆为五十。《洛书》积数四十，其四十者散布”于外，而分阴阳老少之数。惟五中而无所为，则亦自含五数，而并为五十矣。中数五，衍之而各极其数，以至于十者，一个衍成十个，五个便是五十。圣人说这个，不只是说得一路。他说出这个物事，自有许多样通透去。如五奇五耦成五十五。又一说六七八九十，因五得数也。　“天地之数五十有五，虚”其中金木水火土五数，便是五十，此一说也。五为生数之极，十为成数之极，以五乘十，以十乘五，亦为五十，此一说也。又数始于一，成于五，小衍之成十，大衍之成五十，此又一说也。数家之说虽多不同，某谓此说却分晓。　节斋蔡氏曰：“天参地两，合而为五位，每位各衍之为十，故曰大衍。”　丹阳都氏曰：“天地之数五十有五，而大衍之数五十者，盖数备于五，而五十所宗者五也。”　建安丘氏曰：“大衍之数五十者，取《河图》中五参天两地之数，以为衍母也。”〈按其用四十有九以下诸家注释皆论揲蓍事故不复录〉